《题兰亭帖》
宋代·赵彦卫

生涯寄箪瓢，嗜古成传癖。胸蟠万卷书，禊帖究所出。

三百七十五，异论溢编帙。更相自戈矛，又类相形色。

我昔识诸老，高论聆侍侧。玉笔贵藏锋，真赝拚金锡。

精神苟不具，徒尔致研席。搜访诸贤语，编类置丈室。

使我心豁然，登山如得屐。妄意于斯文，庶可益涓滴。

作诗谢来贶，持寄俟他日。

作者简介：宗室，字景安。孝宗隆兴元年进士。光宗绍熙间宰乌程，历通判徽、台二州。宁宗开禧间知徽州。有《云麓漫抄》。